Zagreb, 17. ožujka 2020.g.

**Z A P I S N I K**

sa **82. sjednice** Povjerenstva za odlučivanje o sukobu interesa održane dana 17. ožujka 2020. godine u prostorijama Povjerenstva za odlučivanje o sukobu interesa, s početkom u 12,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Ivan Matić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 81. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tončica Božić kao izvjestiteljica u predmetu **M-25/20 na zahtjev dužnosnice KRISTINE VLAIĆ BUBALO, zamjenice gradonačelnika Grada Skradina**, iznosi predmet i navodi da je dužnosnica podnijela zahtjev za mišljenjem u kojem u bitnom navodi da se kao i prethodne dvije godine Povjerenstvu obraća sa zahtjevom za davanjem mišljenja može li Grad Skradin stupiti u poslovni odnos s OPG-om čija je nositeljica njezina majka. Dužnosnica u zahtjevu navodi kako će tijekom ožujka 2020. biti raspisan javni natječaj sukladno kojem će se provesti postupak davanja u zakup javnih površina na isti način i po istom postupku kao prethodne godine sukladno važećoj Odluci o davanju u zakup javnih površina odnosno Odluci koja se od prošlogodišnjeg provedenog postupka nije mijenjala. Dužnosnica navodi kako je 2018. i 2019. Povjerenstvo na temelju njenog prethodnog upita donijelo mišljenja kojima Grad Skradin može stupiti u poslovni odnos s OPG-om čija je nositeljica njezina majka, ukoliko dužnosnica postupi sukladno uputama Povjerenstva u pojedinom Mišljenju. Nastavno donesene su i Odluke kojima je Povjerenstvo utvrdilo da je postupljeno sukladno pojedinom Mišljenju. U konačnici naglašava kako, kao i prošle godine, ni na koji način, ni posredno ni neposredno, nije sudjelovala u postupku davanja u zakup javnih površina, temeljem objavljenog javnog natječaja.

Izvjestiteljica predlaže da se donese mišljenje da Grad Skradin može stupiti u poslovni odnos s OPG-om čija nositeljica je majka dužnosnice, ukoliko navedena dužnosnica postupi sukladno uputama Povjerenstva u cilju izbjegavanja sukoba interesa. Dužnosnica je dužna članovima Gradskog vijeća Grada Skradina deklarirati navedenu okolnost te istu javno objaviti i na internetskim stranicama Grada Skradina. Dužnosnica je obvezna i nadalje izuzeti se od svakog, pa i posrednog, oblika sudjelovanja u provedbi postupka javnog natječaja. Dužnosnica odnosno Grad Skradin dužni su prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **M-26/20 na zahtjev dužnosnice SANDRE ĆAKIĆ KUHAR, zamjenice župana Istarske županije** iznosi predmet i navodi da je dužnosnica podnijela zahtjev za mišljenjem u kojem iznosi da trenutno obnaša dužnost zamjenice župana Istarske županije te namjerava započeti s obavljanjem edukativne djelatnosti sukladno članku 13. stavku 3. ZSSI-a u okviru koje će stjecati prihode. Dužnosnica pojašnjava da će edukativnu djelatnost obavljati pri Medicinskom fakultetu Sveučilišta Jurja Dobrile u Puli, u sklopu programa cjeloživotnog učenja „Palijativna skrb s kliničkom praksom“, u dijelu koji se odnosi na socijalnu palijativnu skrb za zdravstvene i nezdravstvene djelatnike. U zahtjevu se još navodi da je dužnosnica po zvanju sveučilišna specijalistica socijalne politike, a prije stupanja na dužnost zamjenice župana bila je zaposlena na radnom mjestu stručne voditeljice Doma za starije i nemoćne osobe Poreč te je dugi niz godina vodila program Hospicij – kućna skrb. Dužnosnica od Povjerenstva traži mišljenje postoje li zakonska ograničenja za obavljanje navedene edukacijske djelatnosti.

Izvjestiteljica predlaže da se donese mišljenje da dužnosnica može istovremeno uz profesionalno obnašanje dužnosti zamjenice župana Istarske županije, obavljati edukativnu djelatnost pri Medicinskom fakultetu Sveučilišta Jurja Dobrile u Puli, u sklopu programa cjeloživotnog učenja „Palijativna skrb s kliničkom praksom“ te za isto primati naknadu te da je obvezna u izvješću o imovinskom stanju prijaviti Povjerenstvu prihode i naknade stečene na temelju obavljanja navedenih poslova, istekom godine u kojoj su prihodi ostvareni.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-27/20 na zahtjev dužnosnika NIKOLE HORVATA, općinskog načelnika Općine Lipovljani** iznosi predmet i navodi da je dužnosnik podnio zahtjev za mišljenjem u kojem navodi kako se građevinski obrt iz Lipovljana, koji uredno posluje više od 15 godina, do sada javljao na mnoge općinske natječaje za vrijeme prvog općinskog načelnika koji je tu funkciju obavljao 16 godina, zatim za vrijeme drugog općinskog načelnika koji je tu funkciju obavljao zadnja dva mandata, isto tako i na natječaje do sada za vrijeme njegova mandata te je većinu poslova na natječajima i dobivao obzirom na financijski najpovoljnije ponude, između minimalno 3 prikupljene ponude, sukladno Zakonu i pravilnicima o nabavi. No, u svibnju 2019.g. navedeni građevinski poduzetnik postao je vjenčani kum dužnosnika. S obzirom na navedenu okolnost dužnosnik traži mišljenje Povjerenstva može li se navedeni građevinski poduzetnik javljati na buduće natječaje bagatelne nabave Općine Lipovljani i ukoliko da pod kojim uvjetima smije sudjelovati i biti odabran ukoliko njegova ponuda bude financijski najpovoljnija. Također, dužnosnik postavlja upit može li se navedeni građevinski obrt javljati na natječaje javne nabave veće vrijednosti od 500.000,00 kn, na elektronskom oglasniku javne nabave. Dužnosnik u zahtjevu napominje kako je u Općini Lipovljani do sada svaki postupak bagatelne nabave provodilo i kontroliralo povjerenstvo, sastavljeno od članova Jedinstvenog upravnog odjela, čiji član dužnosnik nije niti jednom bio, niti je utjecao na ishod natječaja.

Izvjestiteljica predlaže da se donese mišljenje da usmislu odredbi ZSSI-a nema zapreke da se građevinski obrt u vlasništvu vjenčanog kuma dužnosnika prijavi na natječaj javne ili jednostavne nabave, koji bi raspisala Općina Lipovljani, ali je dužnosnik, u cilju osiguravanja pravilnog i zakonitog postupanja, ukoliko se na natječaj javne ili jednostavne nabave Općine Lipovljani prijavi građevinski obrt u vlasništvu vjenčanog kuma dužnosnika dužan navedenu okolnost deklarirati Općinskom vijeću Općine Lipovljani i na službenim internetskim stranicama Općine Lipovljani te se izuzeti od svih poslova odgovorne osobe naručitelja, pogotovo od ocjene ponuda, donošenja odluke o odabiru najpovoljnije ponude, kao i potpisivanja ugovora o nabavi u ime Općine Lipovljani te navedene poslove odgovorne osobe naručitelja povjeriti zamjeniku općinskog načelnika. U slučaju jednostavne nabave postupak je potrebno provesti uz obavezno slanje poziva na dostavu ponuda na adresu najmanje tri poslovna subjekta i objavu javnog poziva za dostavu ponuda. U odnosu na primjenu odredbi Zakona o javnoj nabavi upućuje se dužnosnik na Ministarstvo gospodarstva poduzetništva i obrta.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **M-28/20 na zahtjev dužnosnika IVANA MIJANDRUŠIĆA, općinskog načelnika Općine Gračišće** iznosi predmet i navodi da je dužnosnik podnio zahtjev za mišljenjem u kojem u bitnom navodi da je prema Zakonu o poljoprivrednom zemljištu predviđena mogućnost raspolaganja poljoprivrednim zemljištem u vlasništvu države putem zakupa i prodaje temeljem Programa raspolaganja poljoprivrednim zemljištem u vlasništvu države. Nadalje se navodi da prema članku 38. navedenog Zakona ugovor o zakupu sklapa općinski načelnik odnosno gradonačelnik u ime Republike Hrvatske te da sukladno članku 66. tog Zakona ugovor o prodaji također sklapa općinski načelnik odnosno gradonačelnik u ime Republike Hrvatske. Dužnosnik navodi da je je zatražio mišljenje Povjerenstva bi li se u slučaju prijave na natječaj za prodaju odnosno zakup čestica u funkciji vlasnika OOPG-a „Ivan Mijandrušićnašao našao u sukobu interesa, s obzirom da obnaša dužnost općinskog načelnika, a ujedno potpisuje ugovor sukladno Zakonu o poljoprivrednom zemljištu te da se nalazi u mirnom posjedu čestica: ……………………………………………………...………… i to još od 1997.g., odnosno četiri godine prije stupanja na navedenu dužnost, kao i da je u 2013.g. i 2019.g. sklopio odgovarajuće ugovore za iste čestice. Dužnosnik ističe da je Povjerenstvo dalo mišljenje kojim je utvrđeno da nema zapreke da se OPG, čiji je nositelj javi na javni natječaj za dodjelu u zakup državnog poljoprivrednog zemljišta koje se nalazi na području Općine Gračišće te sklopi ugovor o zakupu s Republikom Hrvatskom. Dužnosnik navodi kako postoji interes za kupnju navedenih čestica i traži mišljenje Povjerenstva je li se u slučaju prijave OPG-a Ivan Mijandrušić, čiji je dužnosnik nositelj, na natječaj za prodaju istih čestica, koje su u njegovom višegodišnjem mirnom posjed, nalazi u sukobu interesa obzirom da obnaša dužnost općinskog načelnika Općine Gračišće, i da u tom svojstvu potpisuje ugovor o kupoprodaji.

Izvjestitelj predlaže da se donese mišljenje da nije u suprotnosti s odredbama ZSSI-a da se OPG čiji je nositelj dužnosnik, javi na javni natječaj za prodaju državnog poljoprivrednog zemljišta koje se nalazi na području Općine Gračišće te sklopi ugovor o kupoprodaji s Republikom Hrvatskom, uz određene uvjete, odnosno, da se u cilju zaštite vlastite vjerodostojnosti i očuvanja povjerenja građana u tijela javne vlasti, izuzme od svakog, pa i posrednog oblika sudjelovanja u postupku provedbe javnog natječaja, te da deklarira članovima Općinskog vijeća Općine Gračišće i objavi na internetskim stranicama navedene Općine okolnost da se OPG čiji je nositelj prijavio na natječaj, kao i da se izuzme od potpisivanja ugovora o kupoprodaji poljoprivrednog zemljišta u ime Republike Hrvatske s OPG-om čiji je nositelj i prenese tu ovlast na svog zamjenika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

Prelazi se na raspravljanje o 5. točci dnevnog reda.

Članica Povjerenstva Aleksandra Jozić-Ileković kao izvjestiteljica u predmetu **P-99/20 dužnosnica MARINA BUDIMIR, gradonačelnica Grada Iloka**, iznosi predmet i navodi da je dužnosnici na njezin zahtjev Povjerenstvo dalo mišljenje u kojem je upućena da ukoliko u postupku javne nabave koju provodi Grad Ilok bude zaprimljena ponuda poslovnog subjekta u kojem je zaposlen njen bračni drug ista je dužna izuzeti se od poduzimanja svih radnji u navedenom postupku te je za navedene radnje dužna ovlastiti svog zamjenika, a navedenu okolnost deklarirati Gradskom vijeću Grada Iloka te na službenoj internetskoj stranici Grada Iloka. Povjerenstvo je također istaknulo da član predstavničkog tijela jedinice lokalne ili regionalne samouprave nije dužnosnik u smislu ZSSI-a.

Uvidom u Odluku o početku postupka javne nabave utvrđeno je da je Odluku o postupku javne nabave za popravak pješačkih staza u Iloku donijela i potpisala gradonačelnica. Uvidom u Odluku o odabiru najpovoljnije ponude utvrđeno je da je za izvođača radova za popravak pješačkih staza u Iloku odabrana ponuda Zidarskog obrta „Torma“ iz Iloka. Iz odluke je razvidno i da je navedena ponuda jedina zaprimljena ponuda te da se radi o valjanoj ponudi s najnižom cijenom. Predmetnu odluku donijela je i potpisala gradonačelnica.

Izvjestiteljica ističe da zahtjeve dužnosnika za davanjem mišljenja, u kojima dužnosnici iskazuju dvojbu predstavlja li povredu ZSSI-a neka njihova radnja koja se već dogodila ili određeno ponašanje koje već traje prije podnošenja zahtjeva, Povjerenstvo ne smatra zahtjevom dužnosnika za davanjem mišljenja već osobnim zahtjevom dužnosnika za pokretanjem postupka sukoba interesa u smislu članka 39. stavka 2. ZSSI-a. Naime, sukladno članku 39. stavku 2. ZSSI-a Povjerenstvo obvezno pokreće postupak iz svoje nadležnosti na osobni zahtjev dužnosnika.

Izvjestiteljica navodi da obzirom da je dužnosnica donijela i potpisala Odluku o odabiru najpovoljnije ponude za popravak pješačkih staza u Iloku od 16. lipnja 2019.g., kojom je izvođenje radova dodijeljeno obrtu u kojem je zaposlenik njezin bračni drug, te da je dana 26. lipnja 2019.g. potpisala Ugovor s navedenim izvođačem radova, odnosno da se nije izuzela iz postupka poduzimanja svih radnji u konkretnom postupku javne nabave, a na što je nedvosmisleno upućena u Mišljenju Povjerenstva od 3. prosinca 2019.g.,koje je dužnosnica zatražila tek nakon donošenja i potpisivanja Odluke o odabiru ponude, navedene okolnosti upućuju da je dužnosnica bila u situaciji sukoba interesa iz članka 2. stavka 2. podstavka 2. ZSSI-a, odnosno da se osnovano može smatrati da je privatni interes dužnosnice utjecao na njezinu nepristranost u obavljanju javne dužnosti u navedenoj situaciji.

Izvjestiteljica predlaže da se na temelju članka 39. stavka 2. ZSSI-a, na osobni zahtjev dužnosnice pokrene postupak radi utvrđivanja je li dužnosnica bila u situaciji sukobu interesa iz članka 2. stavka 2. podstavka 2. ZSSI-a prilikom sudjelovanja u postupku donošenja Odluke o odabiru najpovoljnije ponude za popravak pješačkih staza u Gradu Iloku od 16. lipnja 2019.g., kojom je za izvođača radova izabran zidarski obrt u kojem je zaposlen bračni drug dužnosnice, kao i prilikom potpisivanja Ugovora s navedenim izvođačem radova dana 26. lipnja 2019.g.

Otvara se rasprava

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5 točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,40 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**